b'\n_START_ARTICLE_\nRoskildevej\n_START_SECTION_\nHistorie\n_START_PARAGRAPH_\nVejens historiske forl\xc3\xb8b gik fra R\xc3\xa5dhuspladsen i K\xc3\xb8benhavn og endte med Algade i Roskilde, der nu er blevet til en g\xc3\xa5gade._NEWLINE_Anl\xc3\xa6gget af vejen blev p\xc3\xa5begyndt i 1770 som afl\xc3\xb8sning af den gamle kongevej i Roskilde, og endte i K\xc3\xb8benhavn i 1776. Vejen blev projekteret af vejingeni\xc3\xb8ren Jean Marmillod fra Frankrig._NEWLINE_Roskildevejen skulle forbinde dels de sm\xc3\xa5 bebyggelser p\xc3\xa5 Vestegnen og Roskilde med hovedstaden. En forbedring af vejanl\xc3\xa6gget blev n\xc3\xb8dvendiggjort af bl.a. den megen trafik, der blev genereret i forbindelse med markederne p\xc3\xa5 St\xc3\xa6ndertorvet. I sidste halvdel af 1900-tallet opblomstrede biltrafikken, og man fandt anledning til at foretage en nummerering af de danske veje. S\xc3\xa5ledes blev ruten fra K\xc3\xb8benhavn til Esbjerg (med Roskildevej mellem Roskilde og K\xc3\xb8benhavn) navngivet Hovedvej 1 \xe2\x80\x93 siden Hovedvej A1._NEWLINE_Da man begyndte at bygge Holb\xc3\xa6kmotorvejen skete det over flere etaper. S\xc3\xa5ledes kan man i dag se, hvordan motorvejen startede/sluttede i Roskildevej mellem H\xc3\xb8je T\xc3\xa5strup og Hedehusene/Fl\xc3\xb8ng._NEWLINE_Vagabonden Hardy Hedager boede flere \xc3\xa5r under \xc3\xa5ben himmel i et buskads ved Roskildevej.\n_START_SECTION_\nNavn\n_START_PARAGRAPH_\nI folkemunde omtales str\xc3\xa6kningen fra Pile All\xc3\xa9 p\xc3\xa5 Frederiksberg til Algade i Roskilde stadig ofte som Roskildevej. Mellem R\xc3\xa5dhuspladsen i K\xc3\xb8benhavn og Pile All\xc3\xa9 p\xc3\xa5 Frederiksberg er navnet p\xc3\xa5 str\xc3\xa6kningen dog Vesterbrogade, str\xc3\xa6kningen gennem Glostrup hedder Hovedvejen, i Hedehusene er navnet Hovedgaden og i Roskilde Kommune er navnet K\xc3\xb8benhavnsvej.\n_START_SECTION_\nSekund\xc3\xa6rrute 156\n_START_PARAGRAPH_\nSekund\xc3\xa6rrute 156 begynder ved O2 p\xc3\xa5 \xc3\x85lholm Plads i K\xc3\xb8benhavn, og ender ved \xc3\x98stre Ringvej i Roskilde, der er en del af Prim\xc3\xa6rrute 6. Sekund\xc3\xa6rrute 156 er ca. 24\xc2\xa0km lang. Fra R\xc3\xa5dhuspladsen i K\xc3\xb8benhavn til Algade i Roskilde er str\xc3\xa6kningen ca. 31\xc2\xa0km.\n_START_SECTION_\nAndre Roskildeveje\n_START_PARAGRAPH_\nRoskildevej findes ogs\xc3\xa5 i Bording, Frederikssund, Herning, Hiller\xc3\xb8d, Holb\xc3\xa6k, Kolding, Ringsted, Slangerup, Solr\xc3\xb8d Strand, Tune og Vejle. I byomr\xc3\xa5der i umiddelbar n\xc3\xa6rhed af Roskilde er Roskildevej traditionelt den vej, som fra den p\xc3\xa5g\xc3\xa6ldende by f\xc3\xb8rer mod Roskilde. L\xc3\xa6ngere v\xc3\xa6k, som fx i Jylland, er vejnavnet blot opkaldt efter byen.'